FI Euroopan unionin virallinen lehti CE 88/16

(2004/C 88 E/0015)

KIRJALLINEN KYSYMYS E-0824/03

esittäjä(t): Paul Rübig (PPE-DE) komissiolle

(18. maaliskuuta 2003)

Aihe: Arvopaperien luovuttamisen rajoittaminen Tšekin tasavallassa

Etelä-Böömissä toimivan JÈP-nimisen energiantuotantoyrityksen sijoittajat voivat käyttää kaikkia osakas-oikeuksiaan suurimpaan osaan osakkeistaan, mutta osakkeet ovat eteläböömiläisten kuntien omaisuutta. JEP:n yhtiöjärjestyksen mukaan osakkeita voidaan luovuttaa vain rajoitetusti, ainoastaan kuntien ja valtion rahastojen välillä. Sijoittajat voivat käyttää vain osakkeiden hankintaan liittyviä oikeuksia, osinko-oikeuksia jne. Tšekin valtio on (RWE:n yksityistämisen jälkeen) jatkuvasti hylännyt JEP:n vuosikokouksen laatiman hakemuksen, jolla muutettaisiin yhtiöjärjestystä ja poistettaisiin siten osakkeiden luovutukseen liittyvät rajoitukset. Valtio on toisaalta hyväksynyt melkein kaikkien muiden tšekkiläisten maakaasu- ja sähkö-yritysten (sähköyrityksillä on myös kuntien omistamia osakkeita) samantyyppiset hakemukset.

JEP:n osakkeenomistajat (kunnat) eivät voi myyntirajoitusten vuoksi vapaasti päättää osakkeistaan. Onko tässä yhteydessä kyse osakkeenomistajien syrjinnästä ja siten EU-säännösten rikkomisesta?

Vastaako sijoittajien epäedullinen asema myös Tšekissä ratifioidussa Euroopan energiaperuskirjassa säänneltyä sijoitusten turvaamista sekä energiamarkkinoiden vapauttamista, jolla pyritään markkinaosapuolten tasapuoliseen kohteluun?

Kun otetaan huomioon RWE:n hallitseva asema Tšekin maakaasumarkkinoilla, tilanne näyttää ristiriitaiselta. Millaiseksi komissio arvioi Euroopan unionille merkittävien Tšekin maakaasumarkkinoiden tilanteen?

Günter Verheugenin komission puolesta antama vastaus

(6. toukokuuta 2003)

Arvoisan parlamentin jäsenen kysymyksessä kuvattua tilannetta ei ole katsottava eteläböömiläisen energiantuotantoyhtiön Jiho Èeska Plynarenskan (JÈP) osakkaiden kansalaisuutta koskevaksi syrjinnäksi. JEP:n suurimpia osakkaita ovat nähtävästi saksalaiset yhtiöt nimeltä RWE ja EON. JEP:n pääosakkaina on ilmeisesti myös Tšekin kuntia, joilla on määräysvalta eli 34 prosenttia osakkeista. Kuntien omistamat osakkeet eivät kuitenkaan liene laillisesti vaihdettavissa, kun taas muiden sijoittajien omistamat JEP:n osakkeet ovat.

Yhteisön lainsäädännön mukaan virallisella pörssilistalla olevien yhtiöiden osakkeiden on oltava vapaasti luovutettavissa (arvopaperien ottamisesta viralliselle pörssilistalle sekä siihen liittyvästä tiedonantovelvollisuudesta 28 päivänä toukokuuta 2001 annetun Euroopan parlamentin ja neuvoston direktiivin 2001/34/EY (1) 46 artiklan 1 kohta). Artiklan 3 kohdassa kuitenkin annetaan lupa käyttää suostumuslauseketta, jos se ei aiheuta häiriöitä markkinoilla.

JÈP on Tšekin arvopaperipörssissä virallisella listalla. Jos kuntien omistamat osakkeet kuuluvat eri luokkaan kuin muiden osakkaiden omistamat osakkeet eikä niitä oteta viralliselle listalle Tšekin arvopaperipörssissä, menettely ei ole yhteisön oikeuden vastainen. Mahdolliset yhteisön lainsäädännön vastaisuudet olisi vahvistettava vain siinä tapauksessa, että listalla olevien osakkeiden myyntilausekkeen rajoitusta ei voitaisi pitää edellä mainittuna suostumuslausekkeena.

Komissio on yhteydessä Tšekin viranomaisiin sen varmistamiseksi, että asianmukaista säännöstöä noudatetaan täydellisesti.

On lisäksi syytä huomata, että Tšekin tasavallalle on myönnetty liittymisneuvottelujen yhteydessä vuoden 2004 loppuun ulottuva siirtymäkausi kaasumarkkinoiden vapauttamista varten. Tämä sisältyy liittymissopimukseen.

Euroopan energiaperuskirjan sisältämät investointeihin liittyvät määräykset koskevat pelkästään vaatimuksia, jotka liittyvät toisen sopimuspuolen investoijiin. Toteutettuja sijoituksia koskee vaatimus, että kaikkien muiden sopimuspuolten investoijien tekemiä investointeja on pidettävä tasavertaisina oman sopimuspuolen investoijan tekemiin sijoituksiin nähden (kansallinen kohtelu). Sen sijaan tässä tapauksessa kyseessä olevaa sijoitusten toteuttamista koskee ainoastaan vaatimus, että kansallista kohtelua on sovellettava niin sanotun parhaan pyrkimyksen periaatetta noudattaen.

Kaasualan yksityistämissopimus myönnettiin RWE:lle sen jälkeen, kun Tšekin kilpailuvirasto oli hyväksynyt asian. Kilpailuvirasto on vastuussa asiasta nykyisen Eurooppa-sopimuksen mukaisesti. Kuten vuoden 2002 komission määräaikaiskertomuksessa (2) todetaan, komissio katsoo, että yksityistäminen on helpottanut Tšekin kaasualan valmistautumista sisäisiä energiamarkkinoita varten.

(1) EYVL L 184, 6.7.2001.

(2) KOM(2002) 700 lopullinen.